Document ID: 31984R3224

KOMISSION ASETUS (ETY) N:o 3224/84,
annettu 16 päivänä marraskuuta 1984,
tavaroiden luokittelusta yhteisen tullitariffin alanimikkeeseen 38.19 X
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon yhteisen tullitariffin nimikkeistön yhdenmukaiseksi soveltamiseksi toteutettavista toimenpiteistä 16 päivänä tammikuuta 1969 annetun neuvoston asetuksen (ETY) N:o 97/69(1), sellaisena kuin se on viimeksi muutettuna asetuksella (ETY) N:o 2055/84(2), ja erityisesti sen 3 artiklan,
sekä katsoo, että
yhteisen tullitariffin nimikkeistön yhdenmukaisen soveltamisen varmistamiseksi on syytä antaa mangaanioksidin (MnO) (noin 70 prosenttia) ja muiden aineiden (erityisesti rauta-, pii- ja alumiinioksidin) seoksesta koostuvaan, pyrolusiitista (mangaanidioksidista) malmin murskaamalla, polttoöljyn avulla kuumapelkistämällä ja näin saadun tuotteen uudelleen murskaamalla valmistetun, hienona jauheena olevan tuotteen luokittelua tariffiin koskevia säännöksiä,
neuvoston asetuksen (ETY) N:o 950/68(3), sellaisena kuin se on viimeksi muutettuna asetuksella (ETY) N:o 1018/84(4), liitteenä olevan yhteisen tullitariffin alanimikkeeseen 38.19 X kuuluvat muun muassa muualle kuulumattomat kemialliset tuotteet ja valmisteet,
kyseistä tuotetta ei 25 ryhmän 1 huomautuksen ja 26 ryhmän 2 huomautuksen perusteella voida luokitella nimikkeeseen 25.32 eikä nimikkeeseen 26.01,
lisäksi tuote on valmistettu ilman mangaanioksidin eristämiseksi tehtyä kemiallista käsittelyä, ja sen vuoksi sitä ei voida pitää erillisenä kemiallisena yhdisteenä, ja koska tuote ei näin ollen ole 28 ryhmän 1 huomautuksen määräysten mukainen, nimikettä 28.22 ei voida ottaa huomioon,
yksityiskohtaisemman nimikkeen puuttuessa tuotetta on näin ollen pidettävä nimikkeen 38.19 "muualle kuulumattomana kemiallisena tuotteena tai kemian taikka siihen liittyvän teollisuuden valmisteena"; tästä nimikkeestä on syytä valita alanimike 38.19 X, ja
tässä asetuksessa säädetyt toimenpiteet ovat yhteisen tullitariffin nimikkeistöä käsittelevän komitean lausunnon mukaiset,
ON ANTANUT TÄMÄN ASETUKSEN:
1 artikla
Mangaanioksidin (MnO) (noin 70 prosenttia) ja muiden aineiden (erityisesti rauta-, pii- ja alumiinioksidin) seoksesta koostuva, pyrolusiitista (mangaanidioksidista) malmin murskaamalla, polttoöljyn avulla kuumapelkistämällä ja näin saadun tuotteen uudelleen murskaamalla valmistettu, hienona jauheena oleva tuote kuuluu yhteisen tullitariffin nimikkeeseen
38.19 Kemialliset tuotteet ja kemian tai siihen liittyvän teollisuuden valmisteet (myös jos ne ovat luonnontuotteiden seoksia), muualle kuulumattomat; kemian tai siihen liittyvän teollisuuden jätetuotteet, muualle kuulumattomat:
X. muut.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä marraskuuta 1984.

Labels: 3
1